text: Henrik Dams datter går efter Folketinget
  11 august 2010 kl. 11.09
  Andengenerations politikere vil også i Folketinget. Henrik Dam Kristensens datter bliver opstillet i Esbjerg.
  28-årige Christina Dam Kristensen står til at blive socialdemokratisk folketingskandidat i Esbjerg Omegnskredsen. Det skriver esbjergnetavis.dk.
  Christina Dam Kristensen er datter af det nuværende folketingsmedlem og tidligere minister Henrik Dam Kristensen.
  Hun har en bachelorgrad i socialvidenskab og forvaltning og arbejder lige nu i Dansk Flygtningehjælp. Bestyrelsen i Esbjerg Omegnskredsen har indstillet Christina Dam Kristensen til kandidaturet.
  Dermed bliver hun én blandt en række politikerbørn, der enten er i Folketinget eller forsøger at komme det.
  
  Andre politikerbørn
  SF's Ida Auken af datter af partiets EU-parlamentariker Margrete Auken.
  Hos Socialdemokraterne er brødrene Nick og Ole Hækkerup i Folketinget sammen med deres far Klaus Hækkerup.
  Miljøminister Karen Ellemann er datter af tidligere udenrigsminister Uffe Ellemann Jensen, og hendes bror Jakob Ellemann-Jensen stiller op for Venstre til det kommende valg.
  Hos De Radikale forsøger Rasmus Helveg Petersen at komme på tinge. Han er søn af Niels Helveg Petersen.
  